বয়স মাত্র পাঁচ বছর। ধুলোমাখা শরীর। বাঁচোখটি আঘাতে ফুলে বুজে গিয়েছে। মাথার আঘাতের রক্ত গড়িয়ে নেমেছে চিবুক পর্যন্ত। ধুলোর আস্তরণের উপরে সে রক্তের ছোপ মুখের বাঁদিকে অন্য ছবি তৈরি করেছে। মুখের ডানদিকও রক্তে ভেজা। শিশুটির নাম ওমরান দাখনিশ।
সিরিয়ার আলেপ্পোয় বিমানহানার পরে এক ধ্বংসস্তূপ থেকে উদ্ধার করা হয় ওমরানকে। বৃহস্পতিবার অ্যাম্বুল্যান্সের সিটের উপর বসে থাকা ওমরানের ছবি এবং ভিডিও সোশ্যাল মিডিয়ায় ভাইরাল। ভিডিওয় দেখা যাচ্ছে, মৃত্যুর মুখ থেকে বেঁচে ওমরান একবারও কাঁদেনি। কোলের উপরে হাত দু’টি রেখে চুপটি করে বসেছিল। মাঝে একবার সিটের উপরে দু’হাত ঘষতে দেখা যায় তাকে। কিন্তু সেটি যন্ত্রণায় না বিহ্বলতায় বোঝা যায়নি।
সিরিয়া থেকে ইউরোপ যাওয়ার পথে নৌকাডুবিতে মারা গিয়েছিল শরণার্থী শিশু আয়লান কুর্দি। তুরস্কের সমুদ্রতটে মৃত আয়লানের ছবির মতোই চর্চা হচ্ছে ওমরানের ছবি নিয়েও।